62018TJ0280_RES
Kawża T‑280/18
ABLV Bank
vs
Il-Bord Uniku ta’ Riżoluzzjoni
Sentenza tal-Qorti Ġenerali (L-Għaxar Awla Estiża) tas-6 ta’ Lulju 2022
“Unjoni Ekonomika u Monetarja – Unjoni Bankarja – Mekkaniżmu uniku ta’ riżoluzzjoni tal-istituzzjonijiet ta’ kreditu u ċerti ditti tal-investiment (SRM) – Proċedura ta’ riżoluzzjoni applikabbli f’każ ta’ entità li qiegħda tfalli jew li x’aktarx ser tfalli – Deċiżjoni tas-SRB li ma tiġix adottata skema ta’ riżoluzzjoni – Rikors għal annullament – Att li jikkawża preġudizzju – Interess ġuridiku – Locus standi – Ammissibbiltà parzjali – Artikolu 18 tar-Regolament (UE) Nru 806/2014 – Kompetenza tal-awtur tal-att – Dritt għal smigħ – Obbligu ta’ motivazzjoni – Proporzjonalità – Ugwaljanza fit-trattament”
Rikors għal annullament – Atti li jistgħu jiġu kkontestati – Kunċett – Atti li jipproduċu effetti legali vinkolanti – Dritt għal protezzjoni ġudizzjarja effettiva – Deċiżjoni tal-Bord Uniku ta’ Riżoluzzjoni (SRB) li tiġi adottata jew li ma tiġix adottata skema ta’ riżoluzzjoni – Inklużjoni
(Artikolu 263 TFUE; Karta tad-Drittijiet Fundamentali tal-Unjoni Ewropea, Artikolu 47; Regolament tal-Parlament Ewropew u tal-Kunsill Nru 806/2014, Artikoli 18 u 86(2))
(ara l-punti 30-36)
Rikors għal annullament – Persuni fiżiċi jew ġuridiċi – Atti li jikkonċernawhom direttament u individwalment – Inċidenza diretta – Kriterji – Deċiżjoni tal-Bord Uniku ta’ Riżoluzzjoni (SRB) li tiġi adottata jew li ma tiġix adottata skema ta’ riżoluzzjoni – Determinazzjoni tan-natura possibbilment diretta tal-effetti tal-imsemmija deċiżjoni fuq is-sitwazzjoni legali tal-azzjonisti ta’ istituzzjoni ta’ kreditu – Assenza ta’ inċidenza fuq id-dritt tal-azzjonisti li jirċievu dividendi u li jipparteċipaw fil-ġestjoni ta’ din l-istituzzjoni – Nuqqas ta’ inċidenza diretta – Inammissibbiltà
(Ir-raba’ paragrafu tal-Artikolu 263 TFUE)
(ara l-punti 39, 41-45)
Rikors għal annullament – Persuni fiżiċi jew ġuridiċi – Atti li jikkonċernawhom direttament u individwalment – Inċidenza diretta – Kriterji – Deċiżjoni tal-Bord Uniku ta’ Riżoluzzjoni (SRB) li tiġi adottata jew li ma tiġix adottata skema ta’ riżoluzzjoni – Determinazzjoni tan-natura possibbilment diretta tal-effetti tal-imsemmija deċiżjoni fuq is-sitwazzjoni legali tal-azzjonisti ta’ istituzzjoni ta’ kreditu – Implimentazzjoni ta’ natura purament awtomatika – Ammissibbiltà
(Ir-raba’ paragrafu tal-Artikolu 263 TFUE; Regolament tal-Parlament Ewropew u tal-Kunsill Nru 806/2014, Artikolu 18)
(ara l-punti 47, 48, 50-52)
Politika ekonomika u monetarja – Politika ekonomika – Mekkaniżmu uniku ta’ riżoluzzjoni tal-istituzzjonijiet ta’ kreditu u ċerti ditti tal-investiment) – Adozzjoni ta’ skema ta’ riżoluzzjoni – Kundizzjonijiet – Kundizzjoni minn qabel sine qua non ta’ evalwazzjoni mill-Bord Uniku ta’ Riżoluzzjoni (SRB) tal-falliment li qiegħed iseħħ jew li x’aktar ser iseħħ tal-entità kkonċernata – Evalwazzjoni bbażata fuq il-konklużjoni tal-Bank Ċentrali Ewropew (BĊE) – Ammissibbiltà
(Regolament tal-Parlament Ewropew u tal-Kunsill Nru 806/2014, Artikolu 18)
(ara l-punti 47, 48, 57)
Rikors għal annullament – Persuni fiżiċi jew ġuridiċi – Interess ġuridiku – Kundizzjonijiet – Deċiżjoni tal-Bord Uniku ta’ Riżoluzzjoni (SRB) li tiġi adottata jew li ma tiġix adottata skema ta’ riżoluzzjoni – Evalwazzjoni tal-falliment li qiegħed iseħħ jew li x’aktarx ser iseħħ tal-entità kkonċernata – Kundizzjoni sine qua non tal-iskattar tal-proċedura ta’ riżoluzzjoni – Interess leġittimu ta’ din l-entità li ma tkunx is-suġġett ta’ evalwazzjoni li tikkonkludi li hija qiegħda tfalli jew li x’aktarx ser tfalli – Inklużjoni
(Ir-raba’ paragrafu tal-Artikolu 263 TFUE; Regolament tal-Parlament Ewropew u tal-Kunsill Nru 806/2014, Artikolu 18)
(ara l-punti 54, 57-60)
Politika ekonomika u monetarja – Politika ekonomika – Mekkaniżmu uniku ta’ riżoluzzjoni tal-istituzzjonijiet ta’ kreditu u ċerti ditti tal-investiment – Bord Uniku ta’ Riżoluzzjoni (SRB) – Kompetenza – Deċiżjoni li tiġi adottata jew li ma tiġix adottata skema ta’ riżoluzzjoni – Obbligu li tali deċiżjoni tingħata wara l-evalwazzjoni, mill-Bank Ċentrali Ewropew (BĊE), tal-falliment li qiegħed iseħħ jew li x’aktarx ser iseħħ tal-entità kkonċernata
(Regolament tal-Parlament Ewropew u tal-Kunsill Nru 806/2014, Artikolu 18(1); Direttiva tal-Parlament Ewropew u tal-Kunsill 2014/59, Artikolu 82(2))
(ara l-punti 81-83)
Politika ekonomika u monetarja – Politika ekonomika – Mekkaniżmu uniku ta’ riżoluzzjoni tal-istituzzjonijiet ta’ kreditu u ċerti ditti tal-investiment – Deċiżjoni li ma tiġix adottata skema ta’ riżoluzzjoni – Kundizzjonijiet – Evalwazzjoni tal-falliment li qiegħed iseħħ jew li x’aktarx ser iseħħ tal-entità kkonċernata – Funzjonijiet distinti tal-Bord Uniku ta’ Riżoluzzjoni (SRB) u tal-Bank Ċentrali Ewropew (BĊE) – Kompetenza kondiviża bi rwol prijoritarju, anki jekk mhux esklużiv, tal-BĊE
(Regolament tal-Parlament Ewropew u tal-Kunsill Nru 806/2014, it-tieni subparagrafu tal-Artikolu 18(1))
(ara l-punti 105, 106, 108)
Politika ekonomika u monetarja – Politika ekonomika – Mekkaniżmu uniku ta’ riżoluzzjoni tal-istituzzjonijiet ta’ kreditu u ċerti ditti tal-investiment – Proċedura ta’ riżoluzzjoni – Dritt għal smigħ – Portata – Proċedura mwettqa mill-Bank Ċentrali Ewropew (BĊE) u l-Bord Uniku ta’ Riżoluzzjoni (SRB) flimkien u suċċessivament – Proċedura amministrattiva kumplessa – Obbligu li l-entità kkonċernata tinstema’ permezz tad-deċiżjoni li tiġi adottata jew li ma tiġix adottata skema ta’ riżoluzzjoni f’kull fażi tal-proċedura minn kull wieħed minn dawn iż-żewġ korpi – Assenza
(Karta tad-Drittijiet Fundamentali tal-Unjoni Ewropea, Artikolu 41(2)(a); Regolament tal-Parlament Ewropew u tal-Kunsill Nru 806/2014, Artikolu 18)
(ara l-punti 156-163, 165)
Sunt
Ir-rikorrenti, ABLV Bank AS, hija istituzzjoni ta’ kreditu Latvjana u l-kumpannija parent tal-grupp ABLV. Min-naħa tagħha, ABLV Bank Luxembourg SA hija istituzzjoni ta’ kreditu stabbilita fil-Lussemburgu u tikkostitwixxi waħda mis-sussidjarji tal-grupp ABLV; ir-rikorrenti hija l-azzjonista unika tagħha. Dawn iż-żewġ istituzzjonijiet kienu kklassifikati bħala “entità sinjifikattiva” u, għalhekk, kienu suġġetti għas-superviżjoni tal-Bank Ċentrali Ewropew (BĊE) fil-kuntest tal-mekkaniżmu superviżorju uniku (SSM) (
1
).
Fit-13 ta’ Frar 2018, il-United States Department of the Treasury (id-Dipartiment tat-Teżor tal-Istati Uniti, l-Istati Uniti tal-Amerika) ħabbar abbozz ta’ miżura intiża sabiex tindika lir-rikorrenti bħala istituzzjoni li tirrappreżenta riskju maġġuri fil-qasam tal-ħasil tal-flus. Wara dan l-avviż, ir-rikorrenti ma baqgħetx f’pożizzjoni li twettaq ħlasijiet f’dollari u ffaċċjat mewġa ta’ rtirar ta’ depożiti. Għaldaqstant, il-BĊE inkariga lill-Finanšu un kapitāla tirgus komisija (il-Kummissjoni tas-Swieq Finanzjarji u tal-Kapital, il-Latvja) biex timponi moratorju sabiex tippermetti lir-rikorrenti tistabbilizza s-sitwazzjoni tagħha. Fit-23 ta’ Frar 2018, il-BĊE kkonkluda li l-falliment tar-rikorrenti kien qiegħed iseħħ jew x’aktarx li kien ser iseħħ. Permezz ta’ żewġ deċiżjonijiet tat-23 ta’ Frar 2018, li jikkonċernaw lir-rikorrenti u lil ABLV Luxembourg rispettivament, il-Bord Uniku ta’ Riżoluzzjoni (SRB), li rriproduċa l-konklużjoni tal-BĊE, madankollu qies li miżura ta’ riżoluzzjoni fil-konfront tagħhom ma kinitx meħtieġa fl-interess pubbliku (
2
).
Adita b’rikors għal annullament kontra dawn iż-żewġ deċiżjonijiet, il-Qorti Ġenerali tiddeċiedi għall-ewwel darba dwar deċiżjoni tas-SRB li ma jadottax skema ta’ riżoluzzjoni u tikkonkludi li r-rikors għandu jiġi miċħud fl-intier tiegħu.
Il-kunsiderazzjonijiet tal-Qorti Ġenerali
Inizjalment, il-Qorti Ġenerali teżamina l-kapijiet ta’ inammissibbiltà tar-rikors imqajma mis-SRB.
L-ewwel, fid-dawl tal-ġurisprudenza tal-Qorti tal-Ġustizzja (
3
), hija tqis li d-deċiżjoni li ma jiġux adottati strumenti ta’ riżoluzzjoni fir-rigward ta’ istituzzjoni ta’ kreditu hija att li jista’ jiġi kkontestat. Fil-fatt, peress li wħud minn dawn l-istrumenti jistgħu jippermettu lir-rikorrenti żżomm parti mill-attivitajiet tagħha, tali deċiżjoni tipproduċi effetti legali vinkolanti ta’ natura li jaffettwaw l-interessi tagħha. Barra minn hekk, din il-kwalifika tippermetti li tiġi żgurata l-osservanza tad-dritt għal protezzjoni ġudizzjarja effettiva.
It-tieni, il-Qorti Ġenerali tiċħad ir-rikors kontra d-deċiżjoni dwar ABLV Luxembourg bħala inammissibbli minħabba nuqqas ta’ locus standi tar-rikorrenti. Fil-fatt, din id-deċiżjoni tipproduċi biss effetti diretti fuq is-sitwazzjoni legali tad-destinatarju tagħha, ABLV Luxembourg. L-effett negattiv ta’ din id-deċiżjoni fuq ir-rikorrenti huwa ta’ natura ekonomika u mhux ġuridika, peress li d-dritt tal-azzjonisti li jirċievu dividendi u li jipparteċipaw fil-ġestjoni jibqa’ l-istess.
Fir-rigward tad-deċiżjoni relatata mar-rikorrenti, il-Qorti Ġenerali tikkonkludi li din tal-aħħar għandha locus standi kontra din id-deċiżjoni, peress li tipproduċi direttament effetti fuq is-sitwazzjoni tagħha. B’hekk, il-konklużjoni tas-SRB, ibbażata fuq l-evalwazzjoni magħmula mill-BĊE, li r-rikorrenti tinsab f’sitwazzjoni ta’ falliment li qiegħed iseħħ jew li x’aktarx ser iseħħ, tikkostitwixxi l-appoġġ neċessarju sabiex tittieħed deċiżjoni intiża sabiex ma’ tiġix adottata miżura ta’ riżoluzzjoni. Barra minn hekk, din id-deċiżjoni ma tħalli ebda setgħa diskrezzjonali lill-awtorità nazzjonali ta’ riżoluzzjoni inkarigata mill-implimentazzjoni tagħha, peress li din tal-aħħar hija ta’ natura purament awtomatika u tirriżulta biss mil-leġiżlazzjoni tal-Unjoni.
It-tielet, il-Qorti Ġenerali tqis li r-rikorrenti għandha interess ġuridiku kontra din id-deċiżjoni. Fil-fatt, kieku kellu jiġi konkluż li l-evalwazzjoni tal-falliment li qiegħed iseħħ jew li x’aktarx ser iseħħ tar-rikorrenti mill-BĊE, riprodotta mis-SRB, kienet żbaljata, il-proċedura li tat lok għall-adozzjoni ta’ tali deċiżjoni ma kellhiex tinbeda fil-konfront tar-rikorrenti. Barra minn hekk, fid-dawl tal-eżerċizzju tal-attivitajiet bankarji tagħha, l-entità kkonċernata għandha interess leġittimu li ma tkunx is-suġġett ta’ tali evalwazzjoni.
Imbagħad, il-Qorti Ġenerali tiċħad il-motivi kollha mqajma fuq il-mertu mir-rikorrenti.
B’mod partikolari, l-ewwel, il-Qorti Ġenerali tirrileva li huwa b’mod żbaljat li r-rikorrenti tikkritika lis-SRB li bbaża ruħu biss fuq l-evalwazzjoni tal-falliment li kien qiegħed iseħħ jew li x’aktarx kien ser iseħħ imwettqa mill-BĊE mingħajr ma wettaq huwa stess eżami proprju. F’dan ir-rigward, hija tfakkar li, ċertament, is-SRB ma huwiex marbut minn din l-evalwazzjoni tal-BĊE u li xejn ma jindika li huwa mċaħħad minn setgħa diskrezzjonali f’dan ir-rigward. Madankollu, ir-Regolament SRM (
4
) jagħti rwol prijoritarju, anki jekk ma huwiex esklużiv, lill-BĊE, peress li, fid-dawl tal-għarfien tiegħu bħala awtorità ta’ superviżjoni, dan huwa l-istituzzjoni li tinsab fl-aħjar pożizzjoni sabiex twettaq tali evalwazzjoni.
It-tieni, il-Qorti Ġenerali tinnota li l-evalwazzjonijiet tal-BĊE, li s-SRB adotta, jiġifieri dawk relatati, minn naħa, mal-kapaċità ta’ bbilanċjar mill-ġdid li kellu jkollha r-rikorrenti u, min-naħa l-oħra, mal-evalwazzjoni tal-falliment tagħha li kien qiegħed iseħħ jew li x’aktarx kien ser iseħħ, ma kinux ivvizzjati bi żball manifest. Il-Qorti Ġenerali qieset li l-BĊE seta’ raġonevolment, fiċ-ċirkustanzi bħal dawk tal-każ ikkaratterizati minn irtirar massiv ta’ depożiti wara ksur ta’ fiduċja bejn l-istituzzjoni ta’ kreditu u l-klijentela tagħha, jagħti inqas importanza lill-proporzjon ta’ kopertura u lill-kapitalizzazzjoni tar-rikorrenti u jibbaża ruħu fuq kollox fuq id-disponibbiltà immedjata tal-likwidità. Għaldaqstant, hija tikkonkludi li, fid-dawl tal-marġni ta’ diskrezzjoni li għandu s-SRB, huwa mingħajr ma wettaq żball manifest ta’ evalwazzjoni li huwa kkunsidra li r-rikorrenti kienet qiegħda tfalli jew x’aktarx kienet ser tfalli.
It-tielet, il-Qorti Ġenerali tqis li s-SRB ma wettaqx żball ta’ liġi meta bbaża ruħu fuq l-evalwazzjoni tal-falliment li kien qiegħed iseħħ jew li x’aktarx kien ser iseħħ tar-rikorrenti mwettqa mill-BĊE sabiex jistħarreġ li ma kienet teżisti l-ebda prospettiva raġonevoli li miżuri alternattivi oħra jistgħu jipprekludu l-falliment tagħha f’terminu raġonevoli. Fil-fatt, minkejja li l-eżami ta’ tali miżuri huwa distint mill-imsemmija evalwazzjoni, hija tikkonstata li, f’dan il-każ, il-BĊE integra l-imsemmi eżami f’din l-evalwazzjoni.
Ir-raba’, il-Qorti Ġenerali tiċħad kull ksur tad-dritt għal smigħ tar-rikorrenti. Fil-fatt, hija tqis li, fid-dawl tan-natura tal-proċedura amministrattiva kumplessa inkwistjoni, imwettqa mill-BĊE u mis-SRB flimkien u suċċessivament, ma huwiex meħtieġ li l-entità kkonċernata tinstema’ f’kull fażi tal-proċedura minn kull wieħed minn dawn iż-żewġ korpi separatament. Issa, f’dan il-każ, ir-rikorrenti nstemgħet mill-BĊE diversi drabi u għalhekk tqiegħed f’pożizzjoni li tesprimi ruħha, b’tali mod li s-SRB kellu għarfien sħiħ tal-argumenti tagħha waqt l-adozzjoni tad-deċiżjoni, li fiha huwa adotta l-evalwazzjonijiet tal-BĊE.
(
1
)	Skont ir-Regolament tal-Kunsill (UE) Nru 1024/2013 tal-15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (ĠU 2013, L 287, p. 63).
(
2
)	Fis-sens tal-Artikolu 18 tar-Regolament (UE) Nru 806/2014 tal-Parlament Ewropew u tal-Kunsill tal-15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1, iktar ’il quddiem ir-“Regolament SRM”).
(
3
)	Sentenza tas-6 ta’ Mejju 2021, ABLV Bank et vs BĊE (C‑551/19 P u C‑552/19 P, EU:C:2021:369).
(
4
)	It-tieni subparagrafu tal-Artikolu 18(1) tar-Regolament SRM.